62.		Žaloba o zaplatenie náhrady mzdy pri prekážke v práci
			(§ 138 ZP, § 23 CSP)
Okresný súd
Ružomberok
Žalobca:	Ján Hladký
		bytom Stodolova ul. č. 2, 010 01 Žilina
Žalovaný:	ABC, s.r.o., Ružová ul. č. 10, 010 01 Žilina, IČO: 12345678
		zastúpený Ing. Vladimírom Milučkým
Vec:	Žaloba o zaplatenie náhrady mzdy pri prekážke v práci
I.
U žalovaného pracujem v pracovnom pomere od roku 2020. Dňa 15. júna 2022 som sa zúčastnil individuálneho odberu krvi v Nemocnici s poliklinikou v Žiline, s čím žalovaný pôvodne súhlasil.
Dôkaz:
–	Výsluch účastníkov konania
–	Potvrdenie zdravotníckeho zariadenia o odbere krvi zo dňa 15. 6. 2022
II.
Pri vyplácaní mzdy za mesiac jún 2022 som zistil, že mi žalovaný v deň 15. 6. 2022 nevyplatil náhradu mzdy s odôvodnením, že na ňu nemám zákonný nárok. Účasť darcu pri odbere krvi je však v súlade s § 138 ods. 2 Zákonníka práce uvedená medzi úkonmi vo všeobecnom záujme, pri ktorých sa poskytuje pracovné voľno s náhradou mzdy. Preto som požiadal žalovaného listom zo dňa 20. 7. 2022 o zaplatenie náhrady mzdy v sume 12 eur do konca júla 2022, zatiaľ však bezvýsledne.
Dôkaz:
–	List zo dňa 20. 7. 2022
III.
Na základe uvedeného žiadam, aby okresný súd po vykonanom dokazovaní vyniesol tento
rozsudok
Žalovaný je povinný zaplatiť žalobcovi náhradu mzdy v sume 12 eur s úrokom z omeškania od 1. 8. 2022 do zaplatenia a trovy konania, to všetko do troch dní od právoplatnosti rozsudku.
V Žiline 1. 8. 2022 
podpis žalobcu
Poznámka
Prekážkou v práci je skutočnosť, brániaca zamestnancovi konať prácu v stanovenom čase, s ktorou sú spojené dôsledky vyplývajúce z právnych predpisov.
Zákonník práce rozlišuje prestávky v práci na strane zamestnanca a zamestnávateľa. Prekážkami na strane zamestnanca sú prekážky z dôvodu všeobecného záujmu (§ 136 a nasl. ZP), dôležité osobné prekážky v práci (§ 141 ZP), výkon služby v ozbrojených silách (§ 139 ZP) a účasť zamestnanca pri školení alebo štúdiu popri zamestnaní. 
Prekážkami z dôvodu všeobecného záujmu je aj činnosť darcu krvi pri odbere a pri aferéze a darovaní ďalších biologických materiálov, za ktorú sa zamestnancovi poskytuje pracovné voľno s náhradou mzdy za preukázaný nevyhnutne potrebný čas.